Mandag eftermiddag blev der afsagt dom ved Retten i Aalborg og sat et foreløbigt punktum for en spektakulær sag om spionage. En 35-årig russisk statsborger var sigtet for at have solgt oplysninger om dansk energiteknologi til en russisk efterretningstjeneste. Efter retssagen blev han dømt skyldig. En enig domsmandsret idømte den russiske statsborger efter paragraf 108, stk. 1 - den såkaldt milde spionparagraf. Han fik tre års fængsel samt udvisning af landet for bestandig. - Vi er tilfredse med, at vedkommende er fundet skyldig, og at retten har udmålt en længerevarende ubetinget frihedsstraf. Og så er vi selvfølgelig også tilfredse med, at dommen har ledt til udvisning, lød det efterfølgende fra Jacob Balsgaard, der er anklager og advokaturchef ved Østjyllands Politi. Den russiske statsborger er dømt for i en årrække at have indsamlet oplysninger fra Danmarks Tekniske Universitet og en nordjysk virksomhed - og mod betaling videregivet til en russisk efterretningstjeneste. Som resten af sagen er bevisbyrden mørklagt. Desuden er der konfiskeret genstande og værdier hos pågældende, som skal betale sagens omkostninger. Den spiondømte anker dommen igennem sin forsvarer. -  Vi prøver at kæmpe videre med sagen i landsretten, fortæller forsvarsadvokaten Michael Juul Eriksen. Lyt til historien om den russiske spion som podcast Den spionagesigtede arbejdede ved Aalborg-virksomheden SerEnergy op til sin anholdelse. Virksomheden arbejder med grøn energi i form af bæredygtige brændselsceller, og her var russeren placeret i udviklingsafdelingen. - Den pågældende har beskæftiget sig med udvikling af produkter, og arbejdede i den mest følsomme afdeling med forskningsudvikling. Både det, han har lavet, og det andre har lavet, kan have stor værdi, fortæller Joseph Kristensen fra SerEnergy. Sagen er mørklagt grundet hensynet til fremmede magter. Det er dog kommet frem, at den russiske statsborger blev anholdt i sommeren 2020, hvilket PET oplyste i en pressemeddelelse i december. Den 35-årige er kemiingeniør og har boet i Danmark i 12 år. Han har taget sin Phd på Danmarks Tekniske Universitet. Du kan få hele historien om den russiske spion i Aalborg her.

Referat:
En 35-årig russisk statsborger blev mandag dømt for at have solgt informationer om en aalborgensisk energivirksomhed til en russisk efterretningstjeneste.